Άσερσλέμπεν

Το Άσερσλέμπεν (γερμ. Aschersleben) είναι πόλη και δήμος στο ομόσπονδο κρατίδιο της Σαξονίας-Άνχαλτ, στη Γερμανία. Ο πληθυσμός της πόλεως στα τέλη του 2022 ήταν 26.604 κάτοικοι. Το Άσερσλέμπεν απέχει περίπου 45 χιλιόμετρα από το Χάλλε (Ζάαλε).

Γεωγραφία
Η πόλη είναι κτισμένη κοντά στη συμβολή των μικρών ποταμών Άινε και Βίπερ, στο Διαμέρισμα Ζάλτσλαντκραϊς της κεντρικής Σαξονίας-Άνχαλτ, σε υψόμετρο 114 μέτρα πάνω από την επιφάνεια της θάλασσας. Ο δήμος του Άσερσλέμπεν αποτελείται από το κυρίως Άσερσλέμπεν και τα εξής Ortschaften (δημοτικά διαμερίσματα)Hauptsatzung der Stadt Aschersleben, April 2015.:

 Βέστντορφ
 Βίλσλέμπεν
 Βίνινγκεν (Winningen)
 Γκρος Σήρστετ (Groß Schierstedt)
 Κλάιν Σήρστετ
 Μέρινγκεν
 Νέου Καίνιγκζάουε (Neu Königsaue)
 Ντρόνντορφ
 Σάκενταλ (Schackenthal)
 Σάκστετ (Schackstedt)
 Φρέκλεμπεν

Ιστορία
Το Άσερσλέμπεν αναφέρεται για πρώτη φορά ήδη από το έτος 753, γεγονός που το καθιστά την παλαιότερη πόλη σε ολόκληρη τη Σαξονία-Άνχαλτ. Η λατινική ονομασία του κάστρου της πόλεως, Ascharia, αποτελεί την προέλευση της επωνυμίας του Οίκου των Ασκάνια. Η πόλη έγινε δήμος το 1266 και απέκτησε το δικαίωμα να κτίσει τείχος με αμυντικούς πυργίσκους το 1322.Matthias Puhle: Die Hanse - 16 Städtebilder aus Sachsen-Anhalt, Dössel (Saalekreis) 2008, σελ. 17 Σχεδόν ολόκληρο το τείχος της μεσαιωνικής πόλεως διατηρείται σε καλή κατάσταση και σήμερα, με τους περισσότερους από τους πύργους του να είναι επισκέψιμοι από το κοινό. Από το 1252 μέχρι το 1315 το Άσερσλέμπεν ήταν η πρωτεύουσα του Πριγκιπάτου Άνχαλτ-Άσερσλέμπεν, ενώ στη συνέχεια υπάχθηκε στην Επισκοπή του Χάλμπερσταντ. Το 1426 η πόλη έγινε μέλος της Χανσεατικής Ενώσεως και χάρη στο εμπόριο λυκίσκου, απαραίτητου συστατικού της μπίρας, ξεκίνησε μια οικονομική άνθηση.Matthias Puhle: Die Hanse - 16 Städtebilder aus Sachsen-Anhalt, Dössel (Saalekreis) 2008, σελ. 18 Τα εδάφη γύρω από το Άσερσλέμπεν ήταν πολύ καλά για την καλλιέργεια του φυτού του λυκίσκου και διαμορφώθηκε ένα ειδικό μέρος (Hopfenmarkt = «Αγορά του λυκίσκου») για το εμπόριο του προϊόντος, με την ονομασία να διατηρείται και σήμερα για κεντρική συνοικία της πόλεως. Μετά το 1648 (Συνθήκη της Βεστφαλίας) ο δήμος υπάχθηκε στο Πριγκιπάτο του Χάλμπερσταντ. Τέλος, το Άσερσλέμπεν υπάχθηκε στην Επαρχία Σαξονίας της Πρωσίας το 1815.

 Β΄ Παγκόσμιος Πόλεμος 
Από το 1935 λειτουργούσε στην πόλη μεγάλο εργοστάσιο (564.000 τετρ. μέτρα) παραγωγής σωμάτων αεροσκαφών Junkers, που έφθασε στον Β΄ Παγκόσμιο Πόλεμο να απασχολεί περίπου 6 χιλιάδες ανθρώπους. Για τον λόγο αυτό ιδρύθηκε στην πόλη ένα «υποστρατόπεδο» του Στρατοπέδου συγκεντρώσεως Μπούχενβαλντ, ώστε να παρέχει την καταναγκαστική εργασία των κρατουμένων του.Edward Victor: Alphabetical List of Camps, Subcamps and Other Camps  Αλλά επίσης εξαιτίας της υπάρξεως του εργοστασίου που παρήγε πολεμικά αεροσκάφη, το Άσερσλέμπεν βομβαρδίσθηκε από αέρα αρκετές φορές από την αεροπορία των Συμμάχων, ιδίως το πρώτο τρίμηνο του 1945. Ωστόσο η παραγωγή σταμάτησε μόλις τον Απρίλιο του 1945. Στις 17 Απριλίου αμερικανικά στρατεύματα κατέλαβαν την πόλη και στις 23 Μαΐου την παρέδωσαν στις βρετανικές δυνάμεις, που με τη σειρά τους την παρέδωσαν την 1η Ιουλίου 1945 στις σοβιετικές δυνάμεις κατοχής. Οι περισσότερες εγκαταστάσεις του εργοστασίου αποσυναρμολογήθηκαν και μεταφέρθηκαν από τους Σοβιετικούς στο Κίεβο το 1946. Τα παραμένοντα κτήρια χρησιμοποιούνται ακόμα και σήμερα, από την εταιρεία Schiess AG.

Παραπομπές

 Εξωτερικοί σύνδεσμοι 

 Επίσημος ιστότοπος (στη γερμανική)

Ασερσλεμπεν